ZAPISNIK SEJE V PONEDELJEK, 18. MARCA 2019

(2020/C 334/01)

VSEBINA

Uradna otvoritvena seja 2

Seja skupne parlamentarne skupščine 2

Sestava skupne parlamentarne skupščine 2

1. Sprejetje dnevnega reda (AP102.732) 2

2. Sprejetje zapisnika zadnjih sej na 36. zasedanju skupne parlamentarne skupščine 2

3. Sporočila sopredsednikov, vključno s sklepi seje predsedstva z dne 17. marca 2019 2

4. Izjava komisarja Nevena Mimice, pristojnega za mednarodno sodelovanje in razvoj, o pregledu njegovega petletnega mandata, najnovejših informacijah glede stanja pogajanj za obdobje po izteku Sporazuma iz Cotonouja in pobude Spotlight 3

5. Razprava z Nevenom Mimico, komisarjem za mednarodno sodelovanje in razvoj – postopek pritegnitve pozornosti 3

6. Čas za vprašanja Komisiji 3

7. Ukrepi Komisije v zvezi z resolucijami, sprejetimi na 36. zasedanju skupne parlamentarne skupščine 4

8. Vpliv izstopa Združenega kraljestva iz EU na partnerstvo AKP-EU 4

9. Ženski forum 4

ZAPISNIK SEJE V PONEDELJEK, 18. MARCA 2019

(Seja se je začela ob 11.00.)

Uradna otvoritvena seja

Skupščino so nagovorili:

romunski minister za zunanje zadeve Teodor Meleșcanu, sopredsednika skupne parlamentarne skupščine Joseph Owona Kono in Louis Michel ter predsednik romunskega senata Călin Popescu-Tăriceanu.

(Seja je bila prekinjena ob 12.21 in se je nadaljevala ob 15.02.)

PREDSEDUJOČI: Joseph OWONA KONO

sopredsednik

Seja skupne parlamentarne skupščine

Sopredsednik je pozdravil vse udeležence.

Sestava skupne parlamentarne skupščine

Seznam članov skupne parlamentarne skupščine, kot so ga posredovali organi držav AKP in Evropski parlament, se priloži zapisniku.

1. Sprejetje dnevnega reda (AP102.732)

Dnevni red je bil sprejet v obliki, navedeni v zapisniku.

2. Sprejetje zapisnika zadnjih sej na 36. zasedanju skupne parlamentarne skupščine

Zapisnik zadnje seje še ni bil sprejet. Če člani pripomb ne izrazijo do 19. marca 2019 ob 10.00, se šteje, da je zapisnik sprejet.

3. Sporočila sopredsednikov, vključno s sklepi seje predsedstva z dne 17. marca 2019

Sopredsednik je poročal o sklepih seje predsedstva z dne 17. marca 2019.

Sprejeti so bili naslednji sklepi:

a) stalni odbori bodo pripravili naslednja poročila: Odbor za politične zadeve — Demokracija in spoštovanje ustave v državah EU in AKP Odbor za gospodarski razvoj, finance in trgovino — Diverzifikacija gospodarstev držav AKP: izzivi in priložnosti Odbor za socialne zadeve in okolje — Zmanjšanje števila brezposelnih mladih v državah AKP in EU

b) 38. zasedanje skupščine bo potekalo od 30. novembra do 4. decembra 2019 v Kigaliju (Ruanda)

c) misija za ugotavljanje dejstev v Togu bo potekala od 31. marca do 2. aprila 2019.

Govoril je: sir Louis H. Straker (Sveti Vincenc in Grenadini)

4. Izjava komisarja Nevena Mimice, pristojnega za mednarodno sodelovanje in razvoj, o pregledu njegovega petletnega mandata, najnovejših informacijah glede stanja pogajanj za obdobje po izteku Sporazuma iz Cotonouja in pobude Spotlight

Komisar za mednarodno sodelovanje in razvoj Neven Mimica je spomnil, kako pomembno je partnerstvo iz Cotonouja, in predstavil najnovejše informacije o stanju potekajočih pogajanj za obdobje po izteku Sporazuma iz Cotonouja. S prihodnjim partnerstvom naj bi bilo oblikovano zavezništvo AKP-EU, ki bo imelo na mednarodnem prizorišču bolj strateško in vplivno vlogo. Pričakuje se, da bo novo partnerstvo prek predlagane regionalne strukture bolj prilagojeno regionalnim in lokalnim razmeram. Pogajanja napredujejo in njihov drugi krog naj bi bil zaključen aprila 2019. Komisar je predstavil tudi nekaj informacij o pobudi EU in OZN z naslovom Spotlight, katere namen je preprečiti in odpraviti vse oblike nasilja nad ženskami in dekleti. Poslance je pozval, naj prispevajo k temu, da bo ta pobuda postala zgodba o uspehu.

5. Razprava z Nevenom Mimico, komisarjem za mednarodno sodelovanje in razvoj – postopek pritegnitve pozornosti

Govorili so: Clifford Andre (Sejšeli), Halifa Sallah (Gambija), Michel Kamano (Gvineja), sir Louis H. Straker (Sveti Vincenc in Grenadini), Mathew Sahr Nyuma (Sierra Leone), Pally Iriase (Nigerija), Alpha Ousmane (Burkina Faso), Sangeet Fowder (Mavricij), Ahamada Soukouna (Mali), Louis Michel, Ben Abdallah Banda (Gana), Oumouri Mmadi Hassani (Komori), Sebastian C. Kopulande (Zambija), Jacob Oulanyah (Uganda), Babiker Mohamed Tom Bakhit Dafaalla (Sudan), André Misiekaba (Surinam), Federico Abaga Ondo (Ekvatorialna Gvineja), Siaosi Ofa Ki V. Sovaleni (Tonga), Agathon Rwasa (Burundi), Papa Babou Ndiaye (Senegal), Margaret Kamar (Kenija) in Rick Tchamako Mahe (Vanuatu).

Mnogi člani skupščine AKP so postavljali vprašanja o pogajanjih za obdobje po izteku Sporazuma iz Cotonouja in izrazili zaskrbljenost zaradi predlagane regionalne strukture, ki je bila razumljena kot poskus ukinitve skupine držav AKP in njene identitete. Zahtevano je bilo, da se pojasnijo skupna osnova z AKP, prihodnja institucionalna ureditev in parlamentarna razsežnost prihodnjega partnerstva. Postavljena so bila tudi vprašanja glede povezave med varnostjo in razvojem ter razmer v Sahelu in državah skupine G5, medtem ko so bila druga osredotočena na trgovinske zadeve, vpliv izstopa Združenega kraljestva iz EU na gospodarstva držav AKP, davčno upravljanje in politiko EU na področju inovacij in prenosa tehnologije.

Komisar Neven Mimica je na vprašanja poslancev odgovarjal po postopku pritegnitve pozornosti.

6. Čas za vprašanja Komisiji

Skupno je bilo Komisiji zastavljenih 11 vprašanj.

Nanje je že prej pisno odgovorila, komisar Neven Mimica pa je ustno odgovarjal na dodatna vprašanja, ki so se nanašala na ta izvorna vprašanja. In sicer:

— vprašanje za ustni odgovor št. 1, ki ga je zastavila Neena Gill, o tem, kaj je prineslo energetsko partnerstvo med Afriko in EU ter podnebno financiranje EU v partnerskih državah AKP,

— vprašanje za ustni odgovor št. 2, ki ga je zastavil Jo Leinen, o vključevanju držav AKP v strategijo EU za podnebno diplomacijo,

— vprašanje za ustni odgovor št. 3, ki ga je zastavil Enrique Guerrero Salom, o vzpostavitvi minimalne zmogljivosti za samozadostnost v zdravstvenem sektorju v Srednjeafriški republiki, Demokratični republiki Kongo in Južnem Sudanu,

— vprašanje za ustni odgovor št. 5, ki ga je zastavil Norbert Neuser, o nujnem skrbniškem skladu EU za Afriko,

— vprašanje za ustni odgovor št. 7, ki ga je zastavil Thierry Cornillet (ki je nadomeščal Nathalie Griesbeck), o odnosih med AKP in EU ter boju proti korupciji,

— vprašanje za ustni odgovor št. 8, ki ga je zastavil Halifa Sallah (Gambija), o sporazumih o trajnostnem oziroma odgovornem ribolovu z državami AKP,

— vprašanje za ustni odgovor št. 9, ki ga je zastavila Catherine Bearder, o izvajanju partnerstva AKP-EU,

— vprašanje za ustni odgovor št. 11, ki ga je zastavila Maria Heubuch (ki je nadomeščala Bodila Valera), o razmerah v Burundiju.

Avtorji vprašanj št. 4, 6 in 10 niso bili navzoči.

7. Ukrepi Komisije v zvezi z resolucijami, sprejetimi na 36. zasedanju skupne parlamentarne skupščine

Komisar Neven Mimica je sporočil, da je Komisija posredovala pojasnila glede resolucij, sprejetih v Cotonouju (Benin), o: boju proti kibernetski kriminaliteti in neupravičenemu prometu s prepovedanimi drogami, razvoju malih in srednjih podjetij v središču gospodarske preobrazbe v državah AKP, boju proti destabilizacijskim učinkom nezakonite trgovine s prostoživečimi vrstami v državah AKP in spodbujanju izvajanja zunanje razsežnosti akcijskega načrta EU za boj proti nezakoniti trgovini s prostoživečimi vrstami ter nujnih vprašanjih v zvezi z vplivom vzpona populizma na globalizacijo in vplivom podnebnih sprememb, zlasti na majhne otoške države v razvoju. Ta obvestila o nadaljnjih ukrepih so se obravnavala na ustreznih sejah odborov.

8. Vpliv izstopa Združenega kraljestva iz EU na partnerstvo AKP-EU

Razprava brez resolucije z baronico Patricio Scotland, generalno sekretarko v sekretariatu Commonwealtha

Baronica je izpostavila pomen skupne parlamentarne skupščine AKP-EU in omenila obstoječe plodno sodelovanje med državami AKP in Commonwealthom. Opozorila je, da je 40 članic AKP tudi članic Commonwealtha in da jih povezujejo številne podobnosti, npr. tesne zgodovinske vezi, jezik in skupno pravo. V svojem govoru se je osredotočila na posledice izstopa Združenega kraljestva iz EU za trgovino, ki bodo na koncu odvisne od tega, kakšne odnose bo imelo Združeno kraljestvo z EU v prihodnje. Baronica je predstavila, kako bi lahko Commonwealth sodeloval z državami AKP v prihodnje, in omenila, da bi lahko obstoječa področja sodelovanja in partnerstvo okrepili.

Govorili so: Alpha Ousmane (Burkina Faso), Michael Gahler, Halifa Baboucar Sallah (Gambija), David Martin, sir Louis Straker (Sveti Vincenc in Grenadini), Catherine Bearder, Clifford Andre (Sejšeli), Mathew Sahr Nyuma (Sierra Leone), Adjedoue Weidou (Čad), Joachim Zeller, Jomo Mfanawemakhosi Dlamini (Kraljevina Esvatini), Neena Gill, Pedro Silva Pereira, Julie Ward, Mauricia Thomas-Francis (Sveta Lucija), Sebastian C. Kopulande (Zambija) in Jo Leinen.

Več članic AKP je izrazilo zaskrbljenost zaradi vpliva izstopa Združenega kraljestva iz EU na trgovino, izvoza proizvodov AKP in pravil o poreklu. Pojavila so se tudi vprašanja o vplivu izstopa Združenega kraljestva iz EU na finančna sredstva, dodeljena za razvoj in zagotavljanje tehnične pomoči.

9. Ženski forum

Sopredsednica foruma Julie Ward je predstavila sklepe, v osredju katerih je bil boj proti trgovini z ženskami in dekleti v Evropi in državah AKP. Člani so bili seznanjeni s posebnimi razmerami v Romuniji, kjer se v vse večji meri trguje z ženskami in dekleti z namenom spolnega izkoriščanja in izkoriščanja kot delovne sile, pa tudi trgovine z njihovimi organi. Čeprav obstaja ustrezen zakonodajni okvir, imajo romunski organi težave pri boju proti hudodelskim združbam, vpletenim v tovrstno trgovino. Predlagano je bilo, da bi se o tej temi nadalje razpravljalo v političnih ali socialnih odborih.

Govorila sta: Halifa Baboucar Sallah (Gambija) in Tulia Akson (Tanzanija).

(Seja se je končala ob 18.43.)